CELEX: 62008TN0441
Language: bg
Date: 2008-09-26 00:00:00
Title: Дело T-441/08: Жалба, подадена на 26 септември 2008 г.  — ICO Services Ltd/Парламент и Съвет

10.1.2009   
            
            
               BG
            
            
               Официален вестник на Европейския съюз
            
            
               C 6/33
            
         Жалба, подадена на 26 септември 2008 г. — ICO Services Ltd/Парламент и Съвет
   (Дело T-441/08)
   (2009/C 6/68)
   Език на производството: английски
   Страни
   
      Жалбоподател: ICO Services Limited (Slough, Обединено кралство) (представител: S. Tupper, Solicitor)
   
      Ответници: Европейски парламент и Съвет на Европейския съюз
   Искания на жалбоподателя
   
               —
            
            
               Да постанови, че Решение № 626/2008/EО на Европейския парламент и на Съвета от 30 юни 2008 година относно подбора и издаването на разрешения за системите, предоставящи мобилни спътникови услуги (МСУ) е недействително в съответствие с разпоредбите на член 230 ЕО и член 231 ЕО;
            
         
               —
            
            
               да осъди ответниците да заплатят съдебните разноски по настоящата жалба, както и да наложи всяка друга санкция, която Първоинстанционният съд счете за подходяща.
            
         Правни основания и основни доводи
   Със своята жалба на основание член 230 ЕО жалбоподателят иска отмяна на Решение № 626/2008/EО на Европейския парламент и на Съвета от 30 юни 2008 година относно подбора и издаването на разрешения за системите, предоставящи мобилни спътникови услуги (МСУ) (1).
   Жалбоподателят изтъква, че обжалваното решение нито взема предвид нито разглежда наличието на каквито и да било вече съществуващи права върху системите, предоставящи МСУ в честотния спектър от 2 GHz, които произтичат от нормативните системи на Международния съюз по далекосъобщения (МСД) или на Европейската конференция за пощите или далекосъобщенията. Освен това жалбоподателят твърди, че обжалваното решение го лишава от правата на собственост, предоставени му от международното право, и които му позволяват да предлага МСУ по целия свята без да търпи неправомерна намеса. Всъщност жалбоподателят твърди, че е единственият оператор, който притежава система, наричана по-нататък „ICO-P“, позволяваща му да предлага МСУ в честоти от честотния обхват от 2 GHz. Според него обжалваното решение цели да разпредели честоти в честотния обхват от 2 GHz без да признава надлежно правата върху ICO-P, като по този начин държавите-членки щели да нарушат задълженията си по Договора във връзка с правилата на МСД в тази област.
   По-нататък жалбоподателят твърди, че обжалваното решение не зачита наличието на правата на жалбоподателя и установява система, която нарушава неговото право да използва честотния спектър от 2 GHz. Той твърди също, че решението застрашава в голяма степен значителните инвестиции, направени от него до момента и го задължава да участва в тръжна процедура на равнище на ЕС, когато ще бъде възпрепятствана неговата ежедневна дейност.
   По-нататък, жалбоподателят твърди, че като е приел обжалваното решение ответникът е действал по непропорционален и дискриминационен начин, в противовес на оправданите правни очаквания на жалбоподателя. Всъщност последният претендира, че в противовес на неговите права и/или оправдани правни очаквания обжалваното решение се основава на предпоставката, че може да бъде разпределян целия честотен спектър от 2 GHz, тъй като с решението се предвижда подбор и издаване на разрешения на оператори на МСУ за използване на всички честоти от честотния спектър от 2 GHz.
   В допълнение се изтъква, че обжалваното решение нарушава правото на жалбоподателя да ползва необезпокоявано предимствата на системата ICO-P благодарение на регистрирането и в Master International Frequency Register (Международен честотен регистър), поддържан МСД и други сходни права на собственост, в противоречие с член 1 от Протокол №1 на Европейската конвенция за правата на човека и международното право.
   
      (1)  OВ 2008 L 172, стp. 15.